ΓΡΑΠΤΗ ΕΡΩΤΗΣΗ E-1687/97 υποβολή: Wolfgang Kreissl-Dφrfler (V) προς την Επιτροπή (20 Μαΐου 1997)

Θέμα: Υλοποίηση της Ατζέντα 21 (προγράμματα ενίσχυσης)

Πριν από 5 έτη, τον Ιούνιο του 1992, η διεθνής κοινότητα ανέλαβε την υποχρέωση στη Διάσκεψη UNCED στο Ρίο για την υλοποίηση των στόχων της Ατζέντα 21. Σ' αυτήν τονίζεται, ότι ένα συνολικό πρόγραμμα δράσης για τις γυναίκες είναι απαραίτητο για την επίτευξη μίας αειφόρου και σωστής ανάπτυξης. Στο πλαίσιο αυτό αποδίδεται στους ΜΚΟ και στoυς δήμους ένας σημαντικότατος ρόλος.

Μπορεί να αναφέρει η Επιτροπή, σε ποιό βαθμό ενισχύει αυτούς τους στόχους (μέσω ποιών προγραμμάτων και σε ποιό ύψος) και εάν ενισχύει τις γυναίκες, τις ΜΚΟ και τις δημοτικές πρωτοβουλίες για την επίτευξη των στόχων της Ατζέντα 21;

Απάντηση της κ.Bjerregaard εξ ονόματος της Επιτροπής (7 Ιουλίου 1997)

Η Κοινότητα χρηματοδοτεί πολλά προγράμματα,υπέρ των γυναικών, υπέρ μη κυβερνητικών οργανώσεων (ΜΚΟ) και τοπικών αρχών στο πλαίσιο της επιδίωξης των στόχων της Agenda 21 τόσο στην Κοινότητα, όσο και ευρύτερα. Παρά το γεγονός ότι δεν φυλάσσονται σε κεντρικό επίπεδο στοιχεία για την συνολική χρηματοδοτική στήριξη, είναι δυνατή η παράθεση ορισμένων παραδειγμάτων τέτοιας βοήθειας.

Η Κοινότητα έχει υπογράψει την διακήρυξη του Πεκίνου, η οποία συνιστά ένα παγκόσμιο σχέδιο δράσης για τις γυναίκες. Σύμφωνα με την πολιτική που προβλέπει η διακήρυξη του Πεκίνου, η Κοινότητα υιοθετεί την διττή στρατηγική των ενεργών δράσεων για τη γυναίκα και την ενσωμάτωση της διάστασης που αφορά το φύλο, σε όλα τα προγράμματα και έργα. Το 1996, η Επιτροπή εξέδωσε ανακοίνωση για την «Ενσωμάτωση των ίσων ευκαιριών για τις γυναίκες και τους άνδρες σε όλες τις πολιτικές και δραστηριότητες της Κοινότητας ((COM (96) 67 ))»,ως τμήμα των ενεργειών της Κοινότητας στη συνέχεια της συνδιάσκεψης του Πεκίνου.

Στο διάστημα 1994-1999, θα έχουν διατεθεί 785 εκατομμύρια ECU από τα διαρθρωτικά ταμεία σε ειδικά μέτρα για τις γυναίκες,στο πλαίσιο της εκστρατείας κατά της μακροπρόθεσμης ανεργίας και της ενσωμάτωσης των νέων στην εργασιακή ζωή, αναπόσπαστα στοιχεία της κοινωνικής διάστασης της βιώσιμης ανάπτυξης.

Όσον αφορά τον ρόλο των γυναικών στην ανάπτυξη και στο πλαίσιο της προαναφερθείσης διττής στρατηγικής, οι περισσότερες ενέργειες υπέρ της γυναίκας χρηματοδοτούνται από τα κύρια κονδύλια του προϋπολογισμού για την ανάπτυξη της συνεργασίας, υπό μορφήν ολοκληρωμένων έργων που αφορούν τόσο τις γυναίκες όσο και τους άνδρες, με ιδιαίτερη έμφαση στις γυναικείες ανάγκες. Επιπλέον, σειρά ειδικών για τις γυναίκες προγραμμάτων ενεργών δράσεων ευρείας κλίμακας χρηματοδοτούνται από τα κονδύλια αυτά του προϋπολογισμού. Ακόμη, η Επιτροπή χρησιμοποιεί τα μικρά αλλά σημαντικά κονδύλια που αφορούν τον ρόλο των γυναικών στην ανάπτυξη (ύψος κατά το 1997: 5 εκατομ.ECU) για την χρηματοδότηση δράσεων όπως η εκπόνηση μελετών, η εκπαίδευση, η ευαισθητοποίηση, και ο στρατηγικός προγραμματισμός, προκειμένου να προαχθεί η οργανική ένταξη των σχετικών με το φύλο ζητημάτων στην κοινοτική αναπτυξιακή συνεργασία.

Η Επιτροπή διέθεσε 175 εκατομECU για την συγχρηματοδότηση αναπτυξιακών έργων των ΜΚΟ σε τρίτες χώρες το 1996. Την ίδια χρονιά, η Επιτροπή διέθεσε 1.6 εκατομ.ECU στην βασική χρηματοδότηση 18 περιβαλλοντικών ΜΚΟ που δραστηριοποιούνται στην Ευρώπη.

Τα διαρθρωτικά ταμεία συνεισφέρουν μεγάλα ποσά προκειμένου να συνδράμουν τις τοπικές αρχές στην επίτευξη βιώσιμης ανάπτυξης. Επιπλέον, η Επιτροπή ενισχύει σειρά ειδικών πρωτοβουλιών όπως η εκστρατεία για τις βιώσιμες πόλεις, οι οποίες βοηθούν τις τοπικές αρχές στην υλοποίηση συγκεκριμένων στοιχείων της Agenda 21.Αλλά και σε αναπτυσσόμενες χώρες έχει χορηγηθεί ενίσχυση στις τοπικές αρχές. Επί παραδείγματι, άνω των 44 εκατομ.ECU διετέθησαν σε διάστημα τεσσάρων ετών για την ανανέωση της συνεργασίας μεταξύ πόλεων στην Ευρώπη και στην Ασία, στην Λατινική Αμερική και στις περιφέρειες της Μεσογείου. Διετέθη ποσό κατά τι μικρότερο του 1 εκατομ.ECU για την υποβοήθηση έξι αστικών και έξι αγροτικών κοινοτήτων στην κάτω της Σαχάρας Αφρική, προπαρασκευή των τοπικών προγραμμάτων περιβαλλοντικής δράσης.